Qüdrət bəy və hörmətli Fazil bəy – hər ikisi savadlı hüquqşünasdırlar. Konkret deyilməlidir ki, mənzillərin qaz xətlərinə qoşulmaq haqqını və sayğacların pulunu kim ödəyəcək? Hələ mənzil təhvil verilməyib, vətəndaş da yaşamır, hətta ola bilsin ki, mənzil satılmayıb. Mənzilin hamısı birdən satılmır. Burada nəzərdə tutulan şəkildə olduqda qaz xətlərinə qoşulmağa görə kim məsuliyyət daşıyacaq? Deməli, yenə hüquqi şəxslər problemi meydana gəlir. Əgər mən yanılıramsa, hörmətli komitə sədri aydınlıq gətirsin. Belə çıxır ki, sayğaclar hüquqi şəxs adı ilə kooperativlərin, mənzil-istismar sahələrinin və başqa şirkətlərin hesabına qoyulacaq. O halda əhali müəssisələrin hesabına sayğaclarla təchiz edilir. Yəni faktik olaraq, biz bunu dolayı yolla yenə hüquqi şəxslərin – həmin şirkətlərin, yaxud mənzil-istismar sahələrinin, kooperativlərin üzərinə qoyacağıq. Burada Fazil bəy də dəfələrlə dedi, həqiqətən, belə faktlar var. Onlar isə yenə də bunun pulunu əhalidən alacaqlar.